Diari Oficial de la Generalitat Valenciana


Sumari del DOGV 8780, del 03-04-2020 (2020/2798)

RESOLUCIÓ de 2 d'abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic regular d'ús general de viatgers per carretera de titularitat de la Generalitat, en aplicació del que disposa l'Ordre TMA/306/2020, de 30 de març, per la qual es dicten instruccions sobre la reducció de serveis de transport de viatgers durant la vigència del Reial decret llei 10/2020, de 29 de març, pel qual es regula un permís retribuït recuperable per a les persones treballadores per compte d'altri que no presten serveis essencials, amb la finalitat de reduir la mobilitat de la població en el context de la lluita contra la COVID-19.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8780

Data del DOGV
:   03-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2798


Data del document
:   02-04-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * política de transports
    * malaltia infecciosa
    * legislació
    * política sanitària
    * assistència social

RESOLUCIÓ de 2 d'abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic regular d'ús general de viatgers per carretera de titularitat de la Generalitat, en aplicació del que disposa l'Ordre TMA/306/2020, de 30 de març, per la qual es dicten instruccions sobre la reducció de serveis de transport de viatgers durant la vigència del Reial decret llei 10/2020, de 29 de març, pel qual es regula un permís retribuït recuperable per a les persones treballadores per compte d'altri que no presten serveis essencials, amb la finalitat de reduir la mobilitat de la població en el context de la lluita contra la COVID-19. [2020/2798]  
El Reial decret llei 10/2020, pel qual es regula un permís retribuït recuperable per a les persones treballadores per compte d'altri que no presten serveis essencials, amb la finalitat de reduir la mobilitat de la població en el context de la lluita contra la COVID-19, té per objecte reformar les limitacions a la mobilitat de les persones amb l'objectiu de garantir que el confinament de tota la població tinga una major repercussió en l'esforç de contindre l'avanç de la COVID-19. Aquesta regulació suposarà una reducció de la demanda de serveis de transport públic durant la setmana laboral, especialment en els serveis de transport de caràcter urbà i metropolità.  
L'Ordre TAM/306/2020, de 30 de març, del Ministeri de Transports, Mobilitat i Agenda Urbana, regula la forma en què ha d'operar una reducció de l'oferta de servei que s'ajuste a aqueixa previsible disminució de la demanda, i assenyala que les administracions competents podran establir ajustos d'acord amb les necessitats específiques de cada territori en el cas dels serveis de caràcter urbà i periurbà (metropolità) o a les necessitats específiques de la demanda en el cas d'una altra mena de serveis.  
En virtut del que anteriorment s'ha exposat, i en exercici de les facultats conferides per l'article 14.2 c) del Reial decret 63/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, per l'article 134 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i per l'article 4 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori (actual Conselleria de Política Territorial, Obres Públiques i Mobilitat), resolc:  
  
  
Primer. Percentatge de reducció de serveis sobre l'oferta de transports  
  
1. Els operadors de serveis de transport públic regular d'ús general de viatgers per carretera titularitat de l'Administració de la Generalitat podran reduir la seua oferta de serveis, com a màxim, als límits següents:  
a. Per als serveis interprovincials i provincials, una reducció dels serveis de fins al 90 % tant en dies laborables com festius.  
En qualsevol cas, s'han d'adoptar les mesures necessàries per a procurar la màxima separació possible entre els passatgers i evitar aglomeracions.  
Aquesta reducció d'oferta no podrà suposar, en cap cas, la supressió total de cap servei i s'haurà de mantindre un mínim d'una expedició d'anada i una altra de tornada segons els actuals calendaris de servei.  
  
Els horaris de les expedicions s'adequaran per a garantir l'accés als llocs de treball i serveis bàsics dels ciutadans.  
b. Per als serveis metropolitans, una reducció dels serveis de fins al 50 % en els intervals d'hora punta, i fins al 90 % en les hores vall i festius. A aquest efecte, s'estableixen com a intervals d'hora punta els següents:  
07.30 a 09.30 hores  
13.30 a 15.30 hores  
17.00 a 19.00 hores  
2. La reducció d'oferta no podrà mai afectar línies de transport que comuniquen amb hospitals.  
3. La reducció d'oferta no podrà suposar, en cap cas, la supressió total de cap servei, i s'hauran de mantindre un mínim d'una expedició d'anada i una altra de tornada segons els actuals calendaris de servei.  
  
4. El nou règim d'explotació dels serveis resultant de l'aplicació del criteri anterior haurà de remetre's a la Direcció General d'Obres Públiques, Transports i Mobilitat Sostenible, i caldrà annexar-hi una declaració responsable de la persona que tinga la representació legal de l'empresa operadora en la qual manifeste expressament que el nou règim d'explotació s'adapta plenament als criteris establits. L'empresa haurà de donar la major difusió possible del nou règim d'explotació a les persones usuàries del servei utilitzant per a això tots els canals d'informació disponibles.  
  
Segon. Condicions específiques de prestació de serveis  
1. En cap cas podrà ocupar-se més d'un quart de les places disponibles en cadascun dels vehicles, ni es podrà ocupar més d'un seient de la mateixa fila, ni més d'un ocupant en les files de seients enfrontats. L'ocupació dels viatgers serà a portell en els extrems (finestra) de cada fila. Aquesta instrucció haurà de ser posada en coneixement dels usuaris mitjançant cartells en els vehicles i a través d'altres mitjans informatius dels quals dispose l'operador.  
2. En aquells casos en els quals per les característiques físiques dels vehicles no siga possible complir el que es disposa en l'apartat anterior, s'hauran d'adoptar les mesures oportunes perquè la separació entre els viatgers siga, com a mínim, de dos metres.  
3. En el cas que la reducció de serveis que es produïsca segons el que es disposa en l'apartat primer impedisca el compliment del que es disposa en aquest segon apartat, l'empresa operadora haurà de reformular el seu pla de serveis incrementant l'oferta en el percentatge que siga necessari.  
4. Els viatgers hauran d'accedir al vehicle per la porta posterior, llevat que el conductor estiga protegit per una mampara.  
5. Únicament podrà realitzar-se el pagament dels serveis de transport mitjançant efectiu en el cas que no hi haja altres mètodes de pagament alternatius, com ara abonaments, targeta de crèdit o uns altres similars.  
6. Els operadors de transport públic de viatgers queden obligats a realitzar una neteja diària dels vehicles de transport d'acord amb les recomanacions que establisca el Ministeri de Sanitat, Consum i Benestar Social.  
  
La present resolució deixa sense efectes la Resolució de 18 de març de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport d'ús general de viatgers per carretera de titularitat de la Generalitat en aplicació del que es disposa en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, i vigirà des del dia de la seua publicació en el Diari Oficial de la Generalitat Valenciana, i serà aplicable mentre es trobe vigent el Reial decret llei 10/2020.  
  
Contra la present resolució, que esgota la via administrativa, pot interposar-se, amb caràcter potestatiu, recurs de reposició davant el mateix òrgan que dicte la resolució en el termini d'un mes, comptador des de l'endemà de la seua notificació, en virtut del que disposen els articles 123 i 124 de la Llei 39/2015, d'1 d'octubre, de procediment administratiu comú de les administracions públiques.  
No obstant el que es disposa en el paràgraf anterior, la present resolució podrà ser impugnada directament davant la sala contenciosa administrativa del Tribunal Superior de Justícia de la Comunitat Valenciana, mitjançant la interposició del recurs contenciós administratiu corresponent, en el termini de dos mesos, comptadors des de l'endemà de la notificació de la present, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 2 d'abril de 2020.- El conseller de Política Territorial, Obres Públiques i Mobilitat: Arcadi España García.